b'\n_START_ARTICLE_\nYstad\n_START_SECTION_\nHistoria\n_START_PARAGRAPH_\nYstad on perinteisesti ollut Pohjoismaiden yksi t\xc3\xa4rkeimmist\xc3\xa4 yhdyskaupungeista Manner-Eurooppaan. Jo Tanskan vallan aikana yhteydet olivat vilkkaat, mutta erityisesti Ruotsin suurvaltakauden aikaan Ystad oli t\xc3\xa4rke\xc3\xa4 linkki Ruotsin alusmaihin Pommerissa. Aina 1800-luvulle saakka Ystad oli yksi Ruotsin t\xc3\xa4rkeimmist\xc3\xa4 satamista, mutta kun rautatie S\xc3\xb6dra Stambanan vedettiinkin Ystadin sijaan Malm\xc3\xb6h\xc3\xb6n, menetti Ystad nopeasti merkityst\xc3\xa4\xc3\xa4n. Toisaalta t\xc3\xa4m\xc3\xa4 kehitys merkitsi sit\xc3\xa4, ett\xc3\xa4 ajanjaksona, jolloin usein vanhat rakennukset kaupunkien keskustoista h\xc3\xa4vitettiin uusien tielt\xc3\xa4, Ystad ei kasvanut, eik\xc3\xa4 t\xc3\xa4m\xc3\xa4 kehitys p\xc3\xa4\xc3\xa4ssyt kaupungissa vauhtiin. Siksi Ystadin keskustassa on edelleen suuri m\xc3\xa4\xc3\xa4r\xc3\xa4 hyvin vanhaa rakennuskantaa, joka juontaa juurensa aina keskiajalle saakka. Ystadin kaupunkikuvaa ristikkotaloineen arvostetaan niin, ett\xc3\xa4 esimerkiksi vuonna 2017 kaupunki oli 20 ehdokkaan joukossa Arkitekturupproret-blogin (suom. arkkitehtuurikapina) yleis\xc3\xb6\xc3\xa4\xc3\xa4nestyksess\xc3\xa4 Ruotsin kauneimmasta kaupungista._NEWLINE_Nyky\xc3\xa4\xc3\xa4n Ystad on satamakaupunki, josta on s\xc3\xa4\xc3\xa4nn\xc3\xb6lliset matkustajayhteydet Bornholmille ja Puolaan.\n_START_SECTION_\nYstad fiktiossa\n_START_PARAGRAPH_\nHenning Mankellin Kurt Wallander -sarjan romaanit tapahtuvat p\xc3\xa4\xc3\xa4asiassa Ystadissa tai sen l\xc3\xa4hiymp\xc3\xa4rist\xc3\xb6ss\xc3\xa4.'